Za vsak nov priključek na javni vodovod ali spremembo že obstoječega je potrebno soglasje upravljalca omrežja. Soglasje je izdano na podlagi pregleda predhodno izdelanega projekta hišnega priključka. Po pridobitvi ustrezne dokumentacije in izdanega soglasja se začne z izvedbo montažnih del. To delo opravlja javno komunalno podjetje, ali pripadajoči pooblaščeni izvajalec. Vsa ostala gradbena dela, pod nadzorom upravljalca, izvede stranka.
Uporabnik mora vsaj dva tedna pred načrtovano izvedbo o tem obvestiti upravljalca, vsaj dva dni prej pa mora biti že pripravljen jarek za montažo. Vsak vodomer predstavlja posamezno odjemno mesto, zato se po opravljenem posegu ime uporabnika vnese v bazo uporabnikov.
Pomembno je, da je do hišnih priključkov ves čas omogočen dostop in prostor, kjer se nahajajo suh, prehoden in zaščiten pred zmrzaljo.